CELEX: 32019R1796
Language: ro
Date: 2019-10-24 00:00:00
Title: Regulamentul (UE) 2019/1796 al Parlamentului European și al Consiliului din 24 octombrie 2019 de modificare a Regulamentului (UE) nr. 1309/2013 privind Fondul european de ajustare la globalizare (2014-2020)

31.10.2019   
               
               
                  RO
               
               
                  Jurnalul Oficial al Uniunii Europene
               
               
                  LI 279/4
               
            
         REGULAMENTUL (UE) 2019/1796 AL PARLAMENTULUI EUROPEAN ȘI AL CONSILIULUI
         din 24 octombrie 2019
         de modificare a Regulamentului (UE) nr. 1309/2013 privind Fondul european de ajustare la globalizare (2014-2020)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 175 al treilea paragraf,
         având în vedere propunerea Comisiei Europene,
         după transmiterea proiectului de act legislativ parlamentelor naționale,
         având în vedere avizul Comitetului Economic și Social European (1),
         după consultarea Comitetului Regiunilor,
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     Regulamentul (CE) nr. 1927/2006 al Parlamentului European și al Consiliului (3) a instituit Fondul european de ajustare la globalizare (FEG) pentru cadrul financiar multianual aferent perioadei 1 ianuarie 2007-31 decembrie 2013. FEG a fost creat pentru a permite Uniunii să își manifeste solidaritatea față de lucrătorii care și-au pierdut locul de muncă ca urmare a schimbărilor structurale majore din structura comerțului mondial datorate globalizării.
                  
               
                     (2)
                  
                  
                     Domeniul de aplicare al FEG a fost extins în 2009 prin Regulamentul (CE) nr. 546/2009 al Parlamentului European și al Consiliului (4), ca parte a planului european de redresare economică, pentru a include sprijinul acordat lucrătorilor concediați ca urmare directă a crizei economice și financiare mondiale.
                  
               
                     (3)
                  
                  
                     Regulamentul (UE) nr. 1309/2013 al Parlamentului European și al Consiliului (5) a instituit FEG pentru cadrul financiar multianual aferent perioadei 1 ianuarie 2014‐31 decembrie 2020. Acest regulament a extins, de asemenea, domeniul de aplicare al FEG pentru a include nu numai concedierile cauzate de schimbările structurale majore din structura comerțului mondial datorate globalizării și concedierile cauzate de o perturbare economică gravă provocată de o continuare a crizei economice și financiare mondiale abordate în Regulamentul (CE) nr. 546/2009, ci și concedierile cauzate de orice nouă criză financiară și economică mondială. În plus, Regulamentul (UE, Euratom) 2018/1046 al Parlamentului European și al Consiliului (6) a modificat Regulamentul (UE) nr. 1309/2013, introducând, printre altele, norme care permit FEG să acopere, în mod excepțional, cererile colective care implică întreprinderi mici și mijlocii (IMM-uri) situate într-o regiune și care își desfășoară activitatea în sectoare economice diferite definite la nivelul de diviziune NACE Rev. 2, atunci când statul membru solicitant demonstrează că astfel de IMM-uri sunt principalele sau singurele tipuri de întreprinderi din regiunea respectivă.
                  
               
                     (4)
                  
                  
                     La 29 martie 2017, Regatul Unit al Marii Britanii și Irlandei de Nord (denumit în continuare „Regatul Unit”) a transmis notificarea intenției sale de a se retrage din Uniune în temeiul articolului 50 din Tratatul privind Uniunea Europeană (TUE). Tratatele nu se vor mai aplica Regatului Unit de la data intrării în vigoare a unui acord de retragere sau, în lipsa încheierii unui acord, la doi ani după respectiva notificare, cu excepția cazului în care Consiliul European, în acord cu Regatul Unit, hotărăște în unanimitate să proroge respectivul termen.
                  
               
                     (5)
                  
                  
                     După ajungerea la un acord la 22 martie 2019 cu privire la o primă prorogare, Consiliul European a adoptat, la 11 aprilie 2019, Decizia (UE) 2019/584 (7), prin care a convenit, în urma unei noi cereri din partea Regatului Unit, să proroge termenul prevăzut la articolul 50 alineatul (3) din TUE până la 31 octombrie 2019. Cu excepția cazului în care a intrat în vigoare un acord de retragere încheiat cu Regatul Unit până în ziua următoare datei la care tratatele încetează să se mai aplice Regatului Unit, sau a cazului în care Consiliul European, în acord cu Regatul Unit, hotărăște în unanimitate să proroge termenul prevăzut la articolul 50 alineatul (3) din TUE pentru a treia oară, termenul prevăzut la articolul 50 alineatul (3) din TUE se va împlini la 31 octombrie 2019.
                  
               
                     (6)
                  
                  
                     Retragerea Regatului Unit din Uniune fără un acord de retragere este probabil să producă efecte negative asupra anumitor industrii și servicii și să conducă la concedieri de persoane care lucrează în aceste sectoare. Prezentul regulament ar trebui să modifice Regulamentul (UE) nr. 1309/2013 pentru a preciza că astfel de concedieri intră în domeniul de aplicare al FEG. Această măsură ar asigura faptul că FEG poate răspunde în mod eficace, oferind asistență lucrătorilor concediați din zone, sectoare, teritorii sau piețe ale forței de muncă care sunt supuse unor perturbări economice grave ca urmare a retragerii Regatului Unit din Uniune fără un acord de retragere.
                  
               
                     (7)
                  
                  
                     Având în vedere urgența impusă de retragerea Regatului Unit din Uniune, s-a considerat a fi adecvată prevederea unei excepții de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
                  
               
                     (8)
                  
                  
                     Prezentul regulament ar trebui să intre în vigoare în regim de urgență în ziua următoare datei publicării în Jurnalul Oficial al Uniunii Europene și ar trebui să se aplice din ziua următoare datei la care tratatele încetează să se mai aplice Regatului Unit. Cu toate acestea, prezentul regulament nu ar trebui să se aplice în cazul în care, până la data respectivă, intră în vigoare un acord de retragere încheiat cu Regatul Unit în conformitate cu articolul 50 alineatul (2) din TUE,
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului (UE) nr. 1309/2013
            La articolul 2 din Regulamentul (UE) nr. 1309/2013, litera (a) se înlocuiește cu următorul text:
            
                        „(a)
                     
                     
                        lucrători concediați și persoane care desfășoară o activitate independentă care a încetat ca urmare a schimbărilor structurale majore din structura comerțului mondial datorate globalizării, demonstrate în special printr-o creștere substanțială a importurilor în Uniune, o transformare profundă a comerțului cu bunuri sau servicii al Uniunii, un declin rapid al cotei de piață a Uniunii într-un anumit sector, o delocalizare a activităților către țări terțe sau ca urmare a retragerii Regatului Unit din Uniune fără un acord de retragere, cu condiția ca respectivele concedieri să aibă un puternic impact negativ asupra economiei locale, regionale sau naționale;”.
                     
                  
         
            Articolul 2
            Intrarea în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Prezentul regulament se aplică din ziua următoare datei la care tratatele încetează să se mai aplice Regatului Unit în temeiul articolului 50 alineatul (3) din TUE.
            Cu toate acestea, prezentul regulament nu se aplică în cazul în care, până în ziua următoare datei la care tratatele încetează să se mai aplice Regatului Unit, intră în vigoare un acord de retragere încheiat cu Regatul Unit în conformitate cu articolul 50 alineatul (2) din TUE.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Strasbourg, 24 octombrie 2019.
            
               
                  Pentru Parlamentul European
               
               
                  Președintele
               
               D. M. SASSOLI
            
            
               
                  Pentru Consiliu
               
               
                  Președintele
               
               T. TUPPURAINEN
            
         
         
            (1)  Avizul din 25 septembrie 2019 (nepublicat încă în Jurnalul Oficial).
         
            (2)  Poziția Parlamentului European din 22 octombrie 2019 (nepublicată încă în Jurnalul Oficial) și Decizia Consiliului din 24 octombrie 2019.
         
            (3)  Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (JO L 406, 30.12.2006, p. 1).
         
            (4)  Regulamentul (CE) nr. 546/2009 al Parlamentul European și al Consiliului din 18 iunie 2009 de modificare a Regulamentului (CE) nr. 1927/2006 privind crearea Fondului european de ajustare la globalizare (JO L 167, 29.6.2009, p. 26).
         
            (5)  Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (JO L 347, 20.12.2013, p. 855).
         
            (6)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
         
            (7)  Decizia (UE) 2019/584 a Consiliului European adoptată de comun acord cu Regatul Unit din 11 aprilie 2019 privind prelungirea termenului în temeiul articolului 50 alineatul (3) din TUE (JO L 101, 11.4.2019, p. 1).